អ្នក​វិភាគ​នយោបាយ៖ លោក​សម រង្ស៊ី​ បាន​ខ្វល់ខ្វាយ​អំពី​អនាគត​នៃ​គណបក្ស​របស់​ខ្លួន
លោក​សម​ រង្ស៊ី អំពាវនាវ​ឲ្យ​មាន​ដំណោះ​ស្រាយ​ខាង​នយោបាយ​ដោយ​មាន​អន្តរាគមន៍​ពី​សហគមន៍​អន្តរជាតិ។
កាលពីថ្ងៃច័ន្ទម្សិលមិញនេះ មេដឹកនាំគណបក្សសម រង្ស៊ី បានចាប់ផ្តើមស្វែងរកការគាំទ្រពីសហគមន៍អន្តរជាតិដើម្បីត្រួសត្រាយផ្លូវសម្រាប់ឲ្យខ្លួនអាចនិវត្តមកប្រទេសកម្ពុជាវិញបាន។ អ្នកសង្កេតការណ៍នយោបាយជឿថា លោកសម រង្ស៊ីបានខ្វល់ខ្វាយពីអនាគតនៃគណបក្សរបស់ខ្លួន ក៏ប៉ុន្តែលោកសម រង្ស៊ី បានចាត់ទុកថា នេះគឺយុទ្ធនាការដើម្បីលទ្ធិប្រជាធិបតេយ្យ។ បន្ទាប់ពីនិរទេសខ្លួនទៅក្រៅប្រទេសអស់រយៈពេល១១ខែ ដោយសារមានការចោទប្រកាន់ពីតុលាការ លោកសម រង្ស៊ី បានធ្វើសេចក្តីអំពាវនាវមួយកាលពីថ្ងៃច័ន្ទម្សិលមិញនេះដល់ក្រុមសមាជិកសភានៅក្នុងពិភពលោកឲ្យផ្តល់យោបល់ដល់រដ្ឋាភិបាលរបស់ពួកគេ ដើម្បីដាក់សម្ពាធមកលើរដ្ឋាភិបាលរបស់លោកនាយករដ្ឋមន្រ្តីហ៊ុន សែន ប្រយោជន៍ដើម្បីបើកផ្លូវឲ្យលោកអាចវិលត្រឡប់មកកាន់មុខងារជាតំណាងរាស្រ្តដូចធម្មតាឡើងវិញ។ សម្រាប់មន្រ្តីអង្គការសិទ្ធិមនុស្ស និងមន្រ្តីជាន់ខ្ពស់នៃគណបក្សកាន់អំណាច សេចក្តីអំពាវនាវនេះគឺបង្ហាញអំពីកង្វល់មួយរបស់មេដឹកនាំគណបក្សជំទាស់សម រង្ស៊ីដ៏មានឥទ្ធិពល។ លោកធន សារ៉ាយ ប្រធានអង្គការការពារសិទ្ធិមនុស្ស ADHOC មានប្រសាសន៍ថា លោកសម រង្ស៊ី មានកង្វល់ជាពិសេសសម្រាប់ការរៀបចំគណបក្សរបស់ខ្លួនឲ្យបានស្រួលបួលសម្រាប់ការបោះឆ្នោតជ្រើសរើសក្រុមប្រឹក្សាឃុំ សង្កាត់នៅឆ្នាំ២០១២ និងការបោះឆ្នោតជ្រើសតាំងតំណាងរាស្រ្តនៅឆ្នាំ២០១៣។ «នេះជាការណ៍មួយ ដែលគាត់មានការបារម្ភខ្លាចមិនបានចូលមកវិញ»។ លោកសម រង្ស៊ី ត្រូវតុលាការខេត្តស្វាយរៀងផ្តន្ទាទោសកាលពីខែមករាឆ្នាំនេះ ឲ្យជាប់ពន្ធនាគារចំនួនពីរឆ្នាំពីបទញុះញ៉ង់ជាតិសាសន៍ និងពីបទបំផ្លិចបំផ្លាញទ្រព្យសម្បត្តិសាធារណៈទាក់ទង ទៅនឹងការដកបង្គោលព្រំដែនកម្ពុជា-វៀតណាម ដោយលោកមានប្រសាសន៍ថា បង្គោលព្រំដែននោះ ធ្វើឲ្យប្រទេសកម្ពុជាបាត់បង់ទឹកដី។ ក៏ប៉ុន្តែមេដឹកនាំគណបក្សជំទាស់បានភៀសខ្លួនទៅក្រៅប្រទេស ប្រមាណជា៣ខែ មុនមានការសម្រេចទោសនេះ។ លោកធន សារ៉ាយ ប្រធានអង្គការ ADHOC មានប្រសាសន៍ថា លោកសម រង្ស៊ី ត្រូវការវិលមកកាន់ប្រទេសកម្ពុជាដើម្បីពង្រឹងគណបក្សរបស់ខ្លួនថែមទៀតនៅពេលនេះ បន្ទាប់ពីឃ្លាតឆ្ងាយពីការដឹកនាំដោយផ្ទាល់យ៉ាងយូរមក ក៏ប៉ុន្តែការវិលត្រឡប់មកវិញរបស់លោកសម រង្ស៊ីអាចនឹងធ្វើទៅរួចលុះណាតែគណបក្សសម រង្ស៊ីមានការសម្របសម្រួលជាមួយគណបក្សកាន់អំណាចផង ហើយលុះណាតែមានអន្តរាគមន៍ពីប្រទេសផ្តល់ជំនួយដ៏មានឥទ្ធិពលផងដែរ។ «សំខាន់នោះ ទាល់តែនយោបាយមួយដែរ ដើម្បីឲ្យមានការស្រុះស្រួលគ្នាកើត។ ប្រសិនបើមានទាល់តែមានអន្តរាគមន៍ពីអ្នកទី៣ ដែលអាចជួយធ្វើឲ្យមានការសម្រុះសម្រួលគ្នានេះ»។ នៅក្នុងលិខិតអំពាវនាវរកអន្តរាគមន៍ពីសហគមន៍អន្តរជាតិកាលពីថ្ងៃម្សិលមិញ លោកសម រង្ស៊ី បានរៀបរាប់ថា គណបក្សជំទាស់របស់លោកត្រូវគេធ្វើទុក្ខបុកម្នេញជាច្រើនដំណាក់កាល រាប់ចាប់តាំងពីឆ្នាំ១៩៩៥រៀងមក។ លោកធន សារ៉ាយមានប្រសាសន៍ថា គណបក្សកាន់អំណាចនៅប្រទេសកម្ពុជាតែងតែយកប្រព័ន្ធតុលាការសម្រាប់ជាឈ្នាន់គៀបសង្កត់ទៅលើសមាជិកគណបក្សជំទាស់ផ្សេងៗ ដែលជាគូប្រជែងនឹងខ្លួន ហើយដំណោះស្រាយតែងតែត្រូវឆ្លងកាត់អន្តរាគមន៍របស់សហគមន៍អន្តរជាតិ ជាចាំបាច់ នាពេលកន្លងមក ទើបអាចដោះស្រាយបាន។ ក្នុងឆ្នាំកន្លងទៅ តំណាងរាស្រ្តពីររូបផ្សេងទៀតរបស់គណបក្សជំទាស់សម រង្ស៊ីបានទទួលរងបណ្តឹងពីលោកនាយករដ្ឋមន្រ្តីហ៊ុន សែន និងបណ្តឹងពីក្រុមយោធាខ្មែរ គឺលោកស្រីមួរ សុខហួរ តំណាងរាស្រ្តមណ្ឌលកំពត និងលោកហូ វ៉ាន់ តំណាងរាស្រ្តមណ្ឌលក្រុងភ្នំពេញ។ នាពេលនេះមានតែលោកហូ វ៉ាន់តែប៉ុណ្ណោះដែលទទួលបានអភ័យឯកសិទ្ធិជាតំណាងរាស្រ្តមកវិញ រីឯលោកស្រីមួរ សុខហ៊ួរ និងលោកសម រង្ស៊ីកំពុងតែស្ថិតនៅក្នុងការព្យួរអភ័យឯកសិទ្ធិនៅឡើយ។ លោកងួន ញ៉ិល មន្រ្តីជាន់ខ្ពស់ដ៏សំខាន់របស់គណបក្សប្រជាជនកម្ពុជាដែលកំពុងក្តោបក្តាប់អំណាចរដ្ឋាភិបាលយ៉ាងរឹងមាំ និងជាអនុប្រធានទី១រដ្ឋសភា ចាត់ទុកថា លោកសម រង្ស៊ី កំពុងតែបាត់បង់ស្មារតីនៅក្នុងការដឹកនាំគណបក្សរបស់ខ្លួនពីចម្ងាយ ដែលធ្វើឲ្យលោកសម រង្ស៊ី ស្វែងរកដំណោះស្រាយសម្រាប់ចូលមកកាន់មាតុប្រទេសវិញ។ ទោះជាយ៉ាងណា លោកងួន ញ៉ិល មានប្រសាសន៍ថា សហគមន៍អន្តរជាតិមិនមានឥទ្ធិពលមកលើប្រព័ន្ធយុត្តិធម៌កម្ពុជា ដែលបានសម្រេចដាក់ទោសលោកសម រង្ស៊ី រួចទៅហើយនោះទេ ហើយការស្វែងរកអន្តរាគមន៍ពីបរទេសគឺជាកំហុសឆ្គងមួយរបស់លោកសម រង្ស៊ី នៅក្នុងនាមជាតំណាងរាស្រ្តរបស់ប្រទេសកម្ពុជា។ «ព័ត៌មានដែលខ្ញុំទៅផ្ទាល់ ទៅសហរដ្ឋអាមេរិកអីៗ ជួបនឹងថ្នាក់ដឹកនាំព្រឹទ្ធសភា រដ្ឋសភាខ្លះ ដែលគេនិយាយពីគាត់ស្នើសុំឲ្យគេធ្វើអញ្ចេះ ធ្វើអញ្ចុះ ប៉ុន្តែគេមិនធ្វើតាមនោះទេ»។ ទោះជាយ៉ាងនេះក្តី លោកសម រង្ស៊ីមានប្រសាសន៍ពីប្រទេសអង់គ្លេសមកដោយចាត់ទុកថា សំណុំរឿងរបស់លោកកើតឡើងពីការធ្វើទុក្ខបុកម្នេញផ្នែកនយោបាយពីគណបក្សកាន់អំណាច ដែលចាំបាច់ត្រូវតែរកវិធីដោះស្រាយតាមលំនាំនយោបាយមួយ ដែលគាំទ្រដោយសហគមន៍អន្តរជាតិដ៏មានឥទ្ធិពល។ លោកបានទៅដល់ប្រទេសអង់គ្លេសប៉ុន្មានថ្ងៃមកហើយ។ លោកនិយាយថា «បញ្ហានយោបាយតម្រូវឲ្យមានដំណោះស្រាយនយោបាយ។ ដូច្នេះបញ្ហានយោបាយនេះត្រូវតែមានដំណោះស្រាយនយោបាយថា្នក់ជាតិ ថ្នាក់អន្តរជាតិ។ អញ្ចឹងហើយបានខ្ញុំកំពុងតែធ្ចើចលនាជាមួយនិងតំណាងរាស្រ្តនៃប្រទេសនានាក្នុងពិភពលោក។ លុះណាមានដំណោះស្រាយនយោបាយហើយ ទើបបានគណបក្សកាន់អំណាចនៅប្រទេសកម្ពុជាបញ្ជាទៅតុលាការ»។ លោកសម រង្ស៊ីចាត់ទុកថា ការស្វែងរកការគាំទ្រពីអន្តរជាតិរបស់លោកនៅពេលនេះគឺជាយុទ្ធនាការមួយដើម្បីស្រោចស្រង់ការគោរពលទ្ធិប្រជាធិបតេយ្យនៅកម្ពុជា ជាពិសេសការផ្តល់សិទ្ធិ សេរីភាពសម្រាប់គណបក្សជំទាស់ឲ្យបានពេញលេញ ក៏ប៉ុន្តែមន្រ្តីគណបក្សកាន់អំណាចធ្លាប់បានស្តីបន្ទោសថា គណបក្សសម រង្ស៊ីបានដើរជ្រុលហួសពីព្រំដែននៃការប្រឆាំងរបស់ខ្លួន។ លោកសម រង្ស៊ី គ្រោងនឹងធ្វើដំណើរស្វែងរកការគាំទ្រពីសហភាពអន្តរសភានៅប្រទេសស្វីស នៅដើមខែតុលាខាងមុខនេះ មុននឹងលោកចេញដំណើរស្វែងរកការគាំទ្រពីសភាអឺរ៉ុប និងបន្តដំណើរទៅកាន់ប្រទេសកាណាដា និងសហរដ្ឋអាមេរិកដើម្បីស្វែងរក និងជួបតំណាងរាស្រ្តនៃប្រទេសទាំងពីរនេះ៕